Дело C‑594/13
„go fair“ Zeitarbeit OHG
срещу
Finanzamt Hamburg-Altona
(Преюдициално запитване,
отправено от Bundesfinanzhof)
„Преюдициално запитване — ДДС — Директива 2006/112/ЕО — Член 132, параграф 1, буква ж) — Освобождаване на доставката на услуги, тясно свързани със социалните грижи и социалното осигуряване — Понятието „организации, признати за благотворителни“ — Предприятие, осигуряващо временна работа — Предоставяне на квалифицирани лица, полагащи грижи — Изключване на освобождаването“
Резюме — Решение на Съда (девети състав) от 12 март 2015 г.
1.        Хармонизация на данъчните законодателства — Обща система на данъка върху добавената стойност — Случаи на освобождаване — Доставка на услуги, тясно свързани със социалните грижи и социалното осигуряване от публичноправни субекти или от други организации, признати за благотворителни — Право на преценка на националните органи относно признаването на благотворителния характер — Контрол от националните съдилища — Граници
(член 132, параграф 1, буква ж) от Директива 2006/112 на Съвета)
2.        Хармонизация на данъчните законодателства — Обща система на данъка върху добавената стойност — Случаи на освобождаване — Доставка на услуги, тясно свързани със социалните грижи и социалното осигуряване — Организации, признати за благотворителни — Понятие — Сертифицирани от държавата лица, полагащи грижи, които предоставят услугите си непосредствено на нуждаещите се от грижи — Предприятие, осигуряващо временна работа, което предоставя посочения персонал на признати заведения за полагане на грижи — Изключване
(член 132, параграф 1, буква ж) от Директива 2006/112 на Съвета)
1.        Вж. текста на решението.
(вж. точки 18—20)
2.        Член 132, параграф 1, буква ж) от Директива 2006/112 относно общата система на данъка върху добавената стойност трябва да се тълкува в смисъл, че нито сертифицирани от държавата лица, полагащи грижи, които предоставят услугите си непосредствено на нуждаещите се от грижи, нито предприятие, осигуряващо временна работа, което предоставя такъв персонал на заведения, признати за благотворителни, попадат в обхвата на понятието „организации, признати за благотворителни“, съдържащо се в тази разпоредба.
Всъщност дори понятието „организация“, съдържащо се в посочената разпоредба, да е достатъчно широко, за да включва и частноправните субекти със стопанска цел, следва да се отбележи, че предоставянето на работници само по себе си не представлява предоставяне на услуги от общ интерес в социалния сектор.
(вж. точки 27—29 и диспозитива)